RÅDETS FORORDNING (EF) Nr. 2744/95 af 27. november 1995 om statistik over lønstruktur og lønspredning

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til Kommissionens forslag, og

ud fra følgende betragtninger:

For at Kommissionen skal kunne udføre de opgaver, den får pålagt, må den løbende være orienteret om lønsituationen og lønudviklingen i medlemsstaterne både med hensyn til de svingninger, der optræder i takt med ændringerne i arbejdsstyrkens struktur, og med hensyn til arbejdstagernes fordeling efter lønniveau;

udviklingen af Fællesskabet og det indre markeds funktion forøger behovet for sammenlignelige data om lønstrukturen, navnlig som et middel til at analysere, hvilke fremskridt der sker i arbejdet med at fremme den økonomiske og sociale samhørighed, og behovet for at anstille pålidelige sammenligninger mellem medlemsstaterne og Fællesskabets regioner;

den bedste måde at vurdere situationen på, hvad angår lønstrukturen og lønspredningen, er at udarbejde fællesskabsstatistikker over lønstrukturen og i den forbindelse anvende harmoniserede metoder og definitioner, som det skete i 1966, 1972, 1974 og 1978 i medfør af forordning (EØF) nr. 188/64 (1), (EØF) nr. 2395/71 (2), (EØF) nr. 178/74 (3) og (EØF) nr. 495/78 (4);

på grund af de ændringer, der sker i arbejdsstyrkens struktur og i lønspredningen, navnlig hvad angår de økonomiske aktiviteter, er resultaterne af de tidligere undersøgelser ikke længere tidssvarende og omfatter ikke alle medlemsstaterne;

de data, der for øjeblikket er til rådighed for medlemsstaterne, giver som helhed kun gennemsnitsværdier, og de vil derfor næppe give noget billede hverken af forholdet mellem lønningerne og lønmodtagernes individuelle kendetegn (navnlig alder, køn, stilling, anciennitet) eller af lønspredningen;

kun i visse medlemsstater findes der statistiske oplysninger på dette område, og det er følgelig ikke muligt at foretage egentlige sammenligninger; derfor er det nødvendigt, at statistikkerne over lønstrukturen udarbejdes på grundlag af fælles definitioner og harmoniserede metoder;

i overensstemmelse med subsidiaritetsprincippet er opstillingen af fælles statistiske standarder, som gør det muligt at frembringe harmoniserede oplysninger, en opgave, der kun kan løses effektivt på fællesskabsplan; ansvaret for, at disse standarder følges i de enkelte medlemsstater, ligger hos de organer og institutioner, der er udpeget til at udarbejde officielle statistikker;

i henhold til beslutning 93/464/EØF (5) er udarbejdelse af fællesskabsstatistikker over lønstrukturen en af de prioriterede aktioner i det statistiske program for 1993-1997;

det forekommer hensigtsmæssigt at indføre undtagelsesbestemmelser for visse medlemsstater for at tage hensyn til disse staters særlige tekniske vanskeligheder med indsamling af visse arter af oplysninger, på betingelse af, at det ikke berører kvaliteten af de statistiske oplysninger;

Udvalget for De Europæiske Fællesskabers Statistiske Program, som er nedsat ved afgørelse 89/382/EØF, Euratom (6), har givet sin tilslutning til Kommissionens forslag -

UDSTEDT FØLGENDE FORORDNING:

Artikel 1

Almindelige bestemmelser

Medlemsstaterne og Kommissionen udarbejder inden for deres respektive kompetenceområder fællesskabsstatistikker over lønstrukturen og lønspredningen omfattende alle arbejdstagere inden for de økonomiske aktiviteter, der er defineret i artikel 3.

Artikel 2

Referenceperiode

Statistikkerne udarbejdes på grundlag af statistiske oplysninger for regnskabsåret 1995 og for en tilsvarende repræsentativ måned med forbehold af de særlige bestemmelser i bilaget.

Artikel 3

Undersøgelsesområde

Statistikkerne dækker alle de aktiviteter, der er nævnt i hovedafdeling C, D, E, F, G, H, I, J og K i den statistiske nomenklatur for økonomiske aktiviteter i De Europæiske Fællesskaber, i det følgende benævnt »NACE REV 1«, som blev vedtaget ved forordning (EØF) nr. 3037/90 (7), med forbehold af de særlige bestemmelser i bilaget til nærværende forordning.

Artikel 4

Statistiske enheder

Indsamling af data og udarbejdelse af statistikker om lønstrukturen og lønspredningen baseres på en hvilken som helst af de i Rådets forordning (EØF) nr. 696/93 (8) nævnte statistiske enheder og leverer oplysninger vedrørende arbejdstagere i lokale enheder på mindst ti ansatte, som er klassificeret efter størrelse og hovedaktivitet.

Artikel 5

De ønskede oplysningers karakteristika

Der indsamles følgende oplysninger:

1) Hvad angår den lokale enhed, som de udvalgte arbejdstagere er tilknyttet:

området hvori arbejdspladsen er beliggende, enhedens størrelse, økonomisk aktivitet i henhold til NACE REV 1, formen for finansiel og økonomisk kontrol, jf. Kommissionens direktiv 80/723/EØF af 25. juni 1980 om gennemskueligheden af de økonomiske forbindelser mellem medlemsstaterne og de offentlige virksomheder (9), og typen af gældende kollektiv lønoverenskomst.

2) Hvad angår den enkelte arbejdstager i stikprøven:

a) bruttoløn for en fuld betalingsperiode for referencemåneden, inkl. de forskellige regelmæssigt udbetalte løntillæg, tillæg for overarbejde, skifteholdsarbejde, natarbejde, weekendarbejde og provision; inkluderet er også løn i fraværsperioder (orlov eller sygdom, som betales fuldt ud af arbejdsgiveren, samt familietillæg og andre tillæg ydet efter kollektiv overenskomst eller på frivillig basis inden for den lokale enhed; samlet løn tjent ved overarbejde og særlig betaling for skifteholdsarbejde, natarbejde eller weekendarbejde skal specificeres særskilt;

b) årlig bruttoløn i det pågældende regnskabsår, dvs. bruttoløn som defineret i nr. 2, litra a), omregnet til årsbasis, plus lejlighedsvise løntillæg (som f.eks. feriepenge, trettende månedsløn og overskudsdeling); beløbet for lejlighedsvise løntillæg skal specificeres særskilt;

c) antal betalte timer eller antal timer i en standardarbejdsuge eller -måned, for hvilke der ydes betaling, antal betalte overarbejdstimer i betalingsperioden og antal feriedage, ekskl. helligdage, om året;

d) køn, alder og stilling i henhold til den internationale stillingsklassifikation, uddannelse, anciennitet i virksomheden, arbejdsordning, dvs. fuldtidsarbejde eller deltidsarbejde samt, typen af ansættelseskontrakt.

Artikel 6

Dataindsamling

1. Undersøgelsen gennemføres af medlemsstaternes statistiske kontorer, som udarbejder passende metoder til indsamling af oplysningerne.

2. For nogle kendetegns vedkommende, som f.eks. uddannelse og ansættelseskontrakt, kan medlemsstaterne vælge at gennemføre undersøgelser inden for en delstikprøve af arbejdstagere udtaget af hovedundersøgelsens stikprøve.

3. De oplysningspligtige skal besvare spørgsmålene i overensstemmelse med sandheden, fuldstændigt og inden for de fastsatte frister. Medlemsstaterne træffer passende foranstaltninger til at undgå misligholdelse af den i artikel 5 nævnte forpligtelse til at levere oplysninger.

4. Undersøgelsen behøver ikke gennemføres, hvis medlemsstaterne råder over oplysninger fra andre relevante kilder, som er mindst lige så brugbare hvad angår nøjagtighed, kvalitet og aktualitet.

5. Medlemsstaterne fremsender på Kommissionens anmodning denne (Eurostat) alle oplysninger, navnlig vedrørende metoder, som er nødvendige for anvendelsen af denne forordning.

Artikel 7

Repræsentativitet

For at sikre, at de statistiske oplysninger er så pålidelige og sammenlignelige som muligt, anvendes så store stikprøver, at den relative standardstikprøvefejl for den variable gennemsnitlige bruttotimeløn efter hovedafdeling (eventuelt afdeling) af NACE REV. 1 på NUTS 1-niveau ikke overstiger 3 %.

Artikel 8

Bearbejdelse af resultater

Medlemsstaternes statistiske kontorer bearbejder besvarelserne af spørgeskemaerne jf. artikel 6, stk. 3, eller oplysningerne fra andre kilder, jf. artikel 6, stk. 4, for at få sammenlignelige resultater.

Artikel 9

Fremsendelse af resultater

Resultaterne fremsendes i løbet af en periode på 18 måneder efter udgangen af det kalenderår, hvori referenceperioden ligger, herunder oplysninger, som medlemsstaterne har erklæret for fortrolige i henhold til national lovgivning eller praksis vedrørende tavshedspligt i forbindelse med statistiske oplysninger, i overensstemmelse med Rådets forordning (Euratom, EØF) nr. 1588/90 af 11. juni 1990 om fremsendelse af fortrolige statistiske oplysninger til De Europæiske Fællesskabers Statistiske Kontor (10).

Artikel 10

Gennemførelsesforanstaltninger

Foranstaltningerne til gennemførelse af denne forordning, navnlig:

- de definitioner, der skal anvendes

- reglerne til sikring af nøjagtighed og kvalitet

- de opdelingsniveauer, der skal anvendes på variablerne

- de relevante former af de fremsendte variabler, og

- listen over de tabeller, der skal offentliggøres

fastlægges i overensstemmelse med proceduren i artikel 11.

Artikel 11

Procedure

Kommissionen bistås af Udvalget for De Europæiske Fællesskabers Statistiske Program, som er nedsat ved afgørelse 89/382/EØF, Euratom, i det følgende benævnt »udvalget«.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til det pågældende spørgsmåls hastende karakter. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemningen i udvalget tildeles de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald kan Kommissionen udsætte gennemførelsen af de foranstaltninger, den har truffet afgørelse om, i et tidsrum på højst tre måneder regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 12

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. november 1995.

På Rådets vegne

P. SOLBES MIRA

Formand

(1) EFT nr. 214 af 24. 12. 1964, s. 3634/64.

(2) EFT nr. L 249 af 10. 11. 1971, s. 52.

(3) EFT nr. L 21 af 25. 1. 1974, s. 2.

(4) EFT nr. L 68 af 10. 3. 1978, s. 3.

(5) EFT nr. L 219 af 28. 8. 1993, s. 1.

(6) EFT nr. L 181 af 28. 6. 1989, s. 47.

(7) EFT nr. L 293 af 24. 10. 1990, s. 1. Forordningen er ændret ved Kommissionens forordning (EØF) nr. 761/93 af 24. marts 1993 (EFT nr. L 83 af 3. 4. 1993, s. 1).

(8) EFT nr. L 76 af 30. 3. 1993, s. 1.

(9) EFT nr. L 195 af 29. 7. 1980, s. 35. Direktivet er senest ændret ved direktiv 93/84/EØF (EFT nr. L 254 af 12. 10. 1993, s. 16).

(10) EFT nr. L 151 af 15. 6. 1990, s. 1.

BILAG

SÆRLIGE BESTEMMELSER

I. Undtagelser med hensyn til referenceperioden (artikel 2)

1. For Frankrigs vedkommende er referenceperioden regnskabsåret 1994 og en tilsvarende repræsentativ måned

2. For Østrigs vedkommende er referenceperioden regnskabsåret 1996 og en tilsvarende repræsentativ måned

II. Undtagelser med hensyn til undersøgelsesområdet (artikel 3)

1. For Tysklands vedkommende: hovedafdeling H, I, hovedgruppe 67 under hovedafdeling J og hovedafdeling K

2. For Grækenlands vedkommende: hovedafdeling F og K

3. For Irlands vedkommende: hovedafdeling I, J og K